
1. CADRUL LEGISLATIV EUROPEAN
Tratatul de funcţionare al Uniunii Europene a reglementat politicile naţionale privind terenurile de orice tip:

• art. 49 interzice restricţiile privind libertatea de stabilire a cetăţenilor unui stat membru într-un alt stat membru;
• art. 54 prevede faptul că această libertate se extinde şi la accesul către activităţi independente şi că societăţile sunt asimilate persoanelor fizice;
• art. 50 menționează că Parlamentul European, Consiliul şi Comisia fac posibile dobândirea şi exploatarea de terenuri şi construcţii situate pe teritoriul unui stat membru de către un resortisant al unui alt stat membru, în măsura în care nu există niciun conflict cu principiile stabilite de către art. 39, alin. 2;
• acesta din urmă prevede că în elaborarea politicii agricole comune şi a metodelor speciale de aplicare a acesteia, se ţine seama de caracterul special al activităţilor agricole, de discrepanţele structurale şi naturale existente între diferitele regiuni agricole și de importanța agriculturii în ansamblul economiei unui stat.
Dreptul UE nu distinge între regimul comun aplicabil diferitelor tipuri de bunuri imobile: terenuri agricole, păduri şi terenuri forestiere, reşedinţe secundare, etc. Au existat o serie de regimuri speciale, tranzitorii, create prin tratatele de aderare a unor state la Uniunea Europeană. 
Potrivit art. 65 alin. (2) din Tratat, nu se poate aduce atingere posibilităţii de a aplica restricţii privind dreptul de stabilire care sunt compatibile cu prezentul tratat, însă, potrivit alin. (3) al aceluiaşi articol, măsurile şi procedurile menţionate mai sus nu trebuie să constituie un mijloc de discriminare arbitrară şi nici o restrângere disimulată a liberei circulaţii a capitalurilor şi plăţilor, astfel cum este aceasta definită de tratatul european. 
În Uniunea Europeană, vânzările de terenuri agricole, reprezintă doar o mică parte din totalul tranzacţiilor cu terenuri, la fel ca în majoritatea ţărilor fiind preferată închirierea acestora pe diferite perioade.


În statele europene nu există o legislație specifică prin care să se interzică cetățenilor străini cumpărarea de proprietăți, dar anumite țări au limitat acest drept, adesea în ceea ce privește drepturile de rezidență, tipul de proprietate sau categoria de cumpărători. De exemplu, numai rezidenții pot cumpăra proprietăți imobiliare în Islanda și Liechtenstein, iar în Andorra, Ungaria, Danemarca, Polonia și Malta, investitorii străini pot achiziționa proprietăți doar după ce au primit aprobarea autorităților locale.


Statele membre pot decide măsuri pentru controlarea vânzărilor de terenuri agricole, impunând restricții considerate acceptabile de către Curtea de Justiție a Uniunii Europene:


- autorizațiile prealabile acordate de autoritățile naționale pentru achiziționarea de terenuri;


-   limitarea dimensiunilor terenurilor care pot fi cumpărate;


- introducerea dreptului de preempțiune pentru anumite categorii de cumpărători (agricultori locali, vecini, coproprietari, stat);


-  prețurile de intervenție ale statului.


Nu sunt acceptate restricțiile discriminatorii, cum ar fi precondițiile referitoare la rezidență. De asemenea, sunt nelegale restricțiile disproporționate privind investițiile transfrontaliere. Sunt considerate disproporționate, pe  baza jurisprudenței:


- impunerea condiției ca cel care cumpără terenul să se ocupe personal de exploatarea agricolă;

- interdicția ca firmele să cumpere teren;

- obligativitatea deținerii unor calificări în domeniul agricol ca o precondiţie pentru achiziţionarea terenului.

Astfel, majoritatea țărilor europene (printre acestea, Franța, Germania, Italia, Spania, Marea Britanie, Belgia, Bulgaria, Cehia, Olanda, Portugalia, Irlanda, Suedia) permit investitorilor străini să achiziționeze proprietăți rezidențiale și comerciale, cu aceleași drepturi ca și cetățenii locali.

În noile state membre ale Uniunii Europene, străinii au fost în imposibilitatea de a achiziţiona terenuri agricole pentru o perioadă de tranziţie de şapte ani după aderarea la UE în Bulgaria, Republica Cehă, Estonia, Ungaria, Letonia, Lituania, România şi Slovacia, şi de 12 ani pentru Polonia. Mai mult, au existat diferenţe între state în punerea în aplicare a acestor restricţii, de exemplu, în ceea ce priveşte modalitatea de obținere a terenurilor de către cetățenii străini, persoane fizice sau juridice.

Securitatea națională este o motivație importantă în unele țări care au interzis cetățenilor străini să achiziționeze proprietăți în anumite regiuni. În Grecia, cetățenilor din afara UE / SEE nu li se permite să achiziționeze proprietăți imobiliare în apropierea bazelor militare și frontierelor de stat, interdicții similare fiind aplicabile în Turcia și Estonia. De asemenea, în Italia, Grecia şi Spania, străinii au restricţii privind achiziţionarea de terenuri în zonele de frontieră, iar în Finlanda, străinii au restricţii în ceea ce priveşte cumpărarea de terenuri în zona autonomă Åland, regiune de limbă suedeză.


Terenurile agricole sunt deosebit de importante pentru statele din Europa de est și sud-est, în special în Balcani și în statele baltice. Estonia, Ungaria, Letonia, Lituania și Slovacia au luat o serie de măsuri pentru a interzice cetățenilor din afara spațiului UE / SEE să cumpere terenuri agricole. Albania, Croația, Macedonia și Serbia (care a solicitat integrarea în UE) au impus aceste restricții și cetățenilor UE / SEE.


Restricțiile de construcție și de suprafață au fost impuse în țările unde oportunitățile de dezvoltare sunt limitate de lipsa de spațiu. Legislația stabilește suprafața maximă pe care un cetățean străin o poate cumpăra. În Elveția, de exemplu, cetățenii străini nu pot cumpăra proprietăți cu o suprafață mai mare de 200 m2 sau terenuri cu o suprafață de peste 1.000 m2, iar în Muntenegru achizițiile de terenuri pentru dezvoltare nu pot să depășească 5.000 m2.
2. REGLEMENTĂRI ÎN STATELE MEMBRE UE

AUSTRIA
Achiziţionarea de bunuri imobile de către străini se regăsește în competenţa legislativă a landurilor, existând regimuri juridice diferite. În general, achiziţia este supusă aprobării prealabile a autorităţilor locale. În cazul în care solicitarea este respinsă, solicitantul poate face un apel care este depus în faţa unui organism administrativ independent sau în faţa unui tribunal local.

Străinii din alte state membre ale Uniunii Europene sunt asimilaţi cetăţenilor austrieci. Termenul are un înţeles larg şi cuprinde companiile care îşi desfăşoară activitatea în Austria, cu participarea persoanelor fizice sau juridice de altă naţionalitate, ce deţin o participaţie majoritară în cadrul companiei. 

Există posibilitatea ca achiziţionarea de bunuri imobile de către străini să poată fi refuzată din motive de securitate. De exemplu, achiziţionarea de terenuri este practic interzisă în zonele montane Vorarlberg, Tirol şi Salzburg.


În principiu, cumpărătorii de terenuri trebuie să îndeplinească unul dintre criteriile următoare
:


- să fie cetățean UE;


- să aibă un permis de ședere în Austria;


- să achiziționeze terenuri în numele unei societăți înregistrate în UE.


Există excepții de la aceste reguli care depind de tipul de proprietate care se dorește a fi achiziționată.

Controlul de acceptare administrativă a cererii de cumpărare a unui teren se realizează de către notarul regiunii respective. Este imposibil ca un străin să fie înregistrat în registre ca proprietar al unui imobil fără permisiunea autorităților locale. Prin urmare, vânzătorul va rămâne proprietarul imobilului, iar părţile pot fi sancționate dacă îndeplinesc prevederile contractului, respectiv plata preţului de achiziţie şi predarea bunului, fără obţinerea autorizaţiei necesare.

BELGIA 


Cadrul legal belgian permite investitorilor străini să achiziționeze proprietăți rezidențiale și comerciale, cu aceleași drepturi ca și cetățenii locali.
În Flandra, de exemplu, Agenția funciară flamandă dispune de un drept de preempțiune în teritoriile cu proiecte de amenajare integrată, iar zonele în care își poate exercita acest drept sunt stabilite de Ministrul Mediului. Aceasta poate utiliza un drept de preferință în condițiile în care o colectivitate vrea să vândă terenuri pe piața privată.

În ceea ce privește Valonia, statisticile relevă faptul că anual se vând foarte puține terenuri, în special datorită prețului ridicat. 

Agricultorii care doresc să achiziționeze terenuri agricole se confruntă cu lipsa de transparență a pieței terenurilor agricole: nu este prevăzută nicio publicitate obligatorie a vânzării, ceea ce înseamnă că doar cei avertizați sunt la curent cu eventualele vânzări de terenuri.


BULGARIA
Amendarea Legii terenurilor agricole din anul 2014 a condus la imposibilitatea legală de achiziţie şi deţinere a unui drept de proprietate asupra terenurilor agricole din Bulgaria pentru:

- societăţile ai căror acţionari sunt societăţi care sunt direct sau indirect, înregistrate în jurisdicţii cu regim fiscal favorabil (off-shore);


- societăţile ai căror acţionari sunt cetăţeni străini (în afară de persoanele fizice cetăţeni ai statelor membre ale Uniunii Europene sau Spaţiului Economic European), sau persoanele juridice străine (în afară de cele prevăzute de lege).

Persoane juridice străine poate dobândi un drept de proprietate asupra terenurilor agricole, conform prevederilor acordurilor internaţionale.

- societăţile pe acţiuni care au emis acţiuni la purtător. 
În conformitate cu prevederile legale, dreptul de proprietate asupra terenurilor agricole poate fi obţinut de către persoane fizice sau juridice care au locuit sau au fost stabilite în Republica Bulgaria pentru mai mult de 5 ani.

Persoanele juridice care au depus o cerere de înregistrare în temeiul legislaţiei bulgare, care au o vechime mai mică de 5 ani, pot dobândi dreptul de proprietate asupra terenurilor agricole, cu condiţia ca acţionarii sau reprezentanţii lor să fi avut reşedinţa în Bulgaria pentru mai mult de 5 ani.

Acest lucru înseamnă că nu numai cetăţenii străini, ci şi cei bulgari nu pot achiziţiona terenuri agricole în Republica Bulgaria, dacă nu au locuit cel puţin 5 ani pe teritoriul ţării, înainte de data depunerii solicitării.

În conformitate cu prevederile legale, la încheierea unui acord pentru achiziţionarea dreptului de proprietate asupra terenurilor agricole, este necesar ca dobânditorii persoane fizice să prezinte o declaraţie de origine a fondurilor în faţa unui notar public, iar persoanele juridice - un document care să ateste provenienţa fondurilor. 

Terenurile agricole din fondul de stat pot fi închiriate fără licitaţie de către proprietarii de animale înregistrate în Sistemul de identificare a animalelor al Agenţiei pentru Siguranţa alimentară din Bulgaria (BFSA), în cazul în care terenul este o păşune sau o pajişte. În caz contrar, închirierea sau leasingul de terenuri din fondul municipal agricol este supus unei proceduri de licitaţie sau concurs în condiţiile stabilite de către Consiliul Local
.

Cu toate acestea, există două excepţii pentru cei care doresc să achiziţioneze terenuri agricole în Bulgaria:

- terenurile agricole şi forestiere pot fi achiziţionate de către acei cetăţeni ai UE care sunt producători agricoli, desfăşoară activităţi independente şi doresc să se stabilească şi să locuiască permanent în Bulgaria;

 - persoanelor juridice li se permite să dobândească şi să deţină terenuri fără restricţii, atâta timp cât acestea sunt înregistrate în Bulgaria. Ponderea capitalului străin participant nu contează. Străinii nerezidenţi pot achiziţiona terenuri agricole şi forestiere în cazul în care aceştia participă în calitate de acţionari în cadrul unei entități juridice. 

CEHIA
Din noiembrie 2010, guvernul ceh a modificat condiţiile de eligibilitate pentru străinii care doresc să cumpere terenuri private şi de stat. Cerinţa de a locui permanent şi de a practica agricultura timp de cel puţin trei ani în Republica Cehă, precum şi alte condiţii (cunoştinţe de agricultură şi cunoaşterea limbii cehe) au fost eliminate. Singura condiţie pentru achiziţionarea de terenuri a rămas înregistrarea oficială ca fermier.

În Republica Cehă, dreptul de preempţiune pentru achiziţiile de teren de stat este deţinut de următoarele categorii: 
- fermieri;

- proprietari de terenuri;

- partenerii din gospodăriile corporative;

- membri ai cooperativelor; 
- persoanele eligibile care au obţinut restituiri de terenuri confiscate. 
Noul Cod civil permite dobândirea dreptului de proprietate al unui teren sau a unei construcţii amplasate pe acel teren de la un non-proprietar, indiferent dacă solicitantul este cetățean străin sau nu, în cazul în care au fost îndeplinite anumite condiţii, în special buna-credinţă a cesionarului în înregistrările făcute în registrul funciar (cedentul trebuie să fie înregistrat ca proprietar). 


CROAȚIA

Cetățenii străini nu pot cumpăra teren agricol, decât dacă acesta este achiziționat printr-o companie croată.

În principiu, a fost introdus un nou mecanism care se aplică tuturor tranzacţiilor cu terenuri, mai puţin investitorilor aflaţi în litigii cu comunitatea locală, cumpărătorul putând considera că imobilul sau terenul respectiv aparţine statului, fapt care conduce la obţinerea dreptului de proprietate asupra acestuia, inclusiv înregistrarea în registrul terenurilor.

Scopul adoptării Legii privind administrarea şi cedarea activelor aflate în proprietatea Republicii Croaţia a fost acela de a facilita investiţiile firmelor croate şi străine, şi mai puţin unul legat de protejarea fondului funciar. S-a avut în vedere simplificarea şi accelerarea procedurilor de obţinere a autorizaţiilor de construcţie, reducerea numărului de documente solicitate, respectarea termenelor de către structurile locale cu atribuţii în domeniu, etc.


CIPRU

Cetățenii din afara spațiului UE/ SEE trebuie să solicite permisiunea Consiliului de Miniștri al Ciprului de a cumpăra proprietăți imobiliare. Permisiunea se obține rapid pentru terenuri care au o suprafață mai mică de 4.014 m2. În plus, acești cetățeni nu pot deține mai mult de două proprietăți. În cazul în care una dintre ele este un spațiu comercial, suprafața acesteia nu poate depăși 100 m2.


Cipru a aplicat, timp de cinci ani de la data aderării, dreptul său intern privind achiziţionarea de reşedinţe secundare de către cetățenii străini. 
DANEMARCA

Străinii pot cumpăra proprietăți numai ca reședință permanentă sau spațiu de desfășurare a activității.

ESTONIA

Numai cetățenii estonieni, sau care au reședința în statele UE / SEE pot cumpăra teren agricol și forestier. Pentru achiziția a mai mult de 10 hectare este necesară permisiunea autorităților locale sau centrale, după caz.

Legea nu a interzis nici în perioada de tranziție străinilor să achiziţioneze teren agricol în cazul în care parcela respectivă a fost mai mică de 10 ha, iar restricţiile privind cumpărarea a mai mult de 10 ha, nu au fost pe deplin aplicabile unui cetăţean UE care are reşedinţa permanentă în Estonia de cel puţin trei ani, care este unic proprietar listat în registrul estonian şi a practicat agricultura cel puţin pe perioada ultimilor trei ani. Aceste prevederi nu s-au aplicat în totalitate persoanelor juridice înscrise în Registrul comercial sau Registrul asociaţiilor non-profit şi al fundaţiilor, care desfășoară activități agricole, modalitatea de cumpărare de terenuri de orice tip fiind mult mai greoaie pentru aceste entități.


FINLANDA

Cetățenii străini nu pot cumpăra proprietăți imobiliare pe insulele Åland. Este posibilă doar acordarea dreptului de ședere în insulele Åland, pentru copiii rezidenților finlandezi. În celelalte situații, cadrul legal permite investitorilor străini să achiziționeze proprietăți rezidențiale și comerciale, cu aceleași drepturi ca și cetățenii locali.

FRANŢA


Cadrul legal permite investitorilor străini să achiziționeze proprietăți rezidențiale și comerciale, cu aceleași drepturi ca și cetățenii locali.

          GERMANIA

Cu toate că legea permite investitorilor străini să achiziționeze proprietăți rezidențiale și comerciale, cu aceleași drepturi ca și cetățenii locali, vânzările de terenuri agricole, dincolo de un anumit prag de suprafață, trebuie să fie autorizate de către administraţiile landurilor. Pragul, stabilit de landuri, variază între 0,25 și 2 ha. Autoritatea competentă este fie un serviciu tehnic regional, fie administrația regională.


Autoritățile pot refuza autorizaţia în cazul în care :

• vânzarea generează o distribuire necorespunzătoare a terenurilor, cumpărătorul nu este agricultor;

• vânzarea determină o deteriorare a structurii agrare din cauza unei slăbiri sau a unei fragmentări a terenurilor;

• prețul de vânzare este disproporţionat față de valoarea de piață.

IRLANDA

Străinii din afara statelor membre ale UE (cu excepţia celor care au 7 ani de şedere continuă pe teritoriul ţării) trebuie să obţină permisiunea Comisiei pentru terenuri pentru achiziţionarea de terenuri agricole sau pentru a deţine un contract de leasing, o ipotecă sau un alt drept real asupra unui teren agricol.
ITALIA


Cadrul legal permite investitorilor străini să achiziționeze proprietăți rezidențiale și comerciale, cu aceleași drepturi ca și cetățenii locali.

Se aplică, totuși, un drept de preempțiune pentru agricultorii vecini terenului scos la vânzare și pentru societățile agricole din care cel puțin jumătate din membri sunt agricultori cu o anumită experiență.


LETONIA


Cetățenii din afara spațiului UE/ SEE nu pot cumpăra terenuri agricole și forestiere. De asemenea, străinii nu pot achiziţiona terenuri în zonele de-a lungul frontierelor de stat, în rezervaţiile naturale sau din suprafeţele considerate parcuri naturale. 

Excepţiile vizează următoarele aspecte: 

- cetăţenii UE pot cumpăra terenuri agricole cu condiţia ca aceştia să aibă experienţă în agricultură şi să fi avut rezidenţa în Letonia timp de cel puţin trei ani, fără întrerupere. Ei pot să achiziţioneze doar acele suprafeţe de teren agricol pe care le-au avut închiriate pentru o perioadă de cel puţin trei ani înainte de achiziţie. De asemenea, înainte de a putea să deţină drepturile depline de proprietate, cumpărătorii străini au nevoie să obţină aprobarea municipalităţilor locale; 

- nu există restricţii privind dreptul de proprietate asupra terenurilor agricole obţinute de către persoanele juridice al căror capital social, în proporţie de cel puţin 51%, este deţinut de cetăţeni ai Letoniei, statul leton sau de către o municipalitate din Letonia. 
LITUANIA
Cetățenii din afara spațiului UE/ SEE nu pot cumpăra terenuri agricole și forestiere, prevedere similară celorlalte state baltice.
După încheierea perioadei de tranziție a Lituaniei, orice agricultor care a deținut o exploatare agricolă, dispune de un drept de preempțiune pentru achiziționarea terenurilor agricole limitrofe celui în care s-a făcut exploatarea. Proprietarii vecini sunt identificați în baza registrului proprietăților și a rezidenților. Dacă persoanele prioritare nu doresc să achiziționeze aceste terenuri, au dreptul să cumpere:

· persoanele care au înregistrat o exploatare agricolă de cel puțin un hectar și care au desfășurat o activitate de agricultor individual, timp de cel puțin un an; 

· persoanele care dispun de o pregătire în domeniul agricol;

· persoanele juridice, atunci când veniturile lor câștigate dintr-o activitate agricolă reprezintă un procent de 50% din veniturile lor și provin din munca depusă la un hectar de teren, timp de un an.

Proprietatea agricolă este limitată la 500 de hectare în afara clădirilor. 


MALTA

Pentru cumpărarea de terenuri sau proprietăți este necesară obținerea unei autorizații speciale din partea autorităților. Valoarea proprietății nu poate depăși valoarea minimă anuală stabilită de către Oficiul Național de Statistică. Cetățenii din afara UE nu pot cumpăra mai mult de o proprietate pe familie (cu excepția domeniilor speciale desemnate).


POLONIA
În Polonia, piața funciară agricolă cuprinde două segmente principale:

- piața terenurilor agricole private, care include toate tranzacțiile (închirieri și vânzări) operate de proprietari privați persoane fizice sau juridice;

- piața terenurilor publice care cuprinde tranzacțiile între agențiile statului și potențialii cumpărători.


Legislația poloneză face o distincție între cumpărarea de
:


- spații rezidențiale independente (denumite apartamente);

- terenuri: 


a) dezvoltate (cu o locuință detașată sau semi-detașată) - denumită casă, care au suprafețe mai mici de 0,4 ha;


b) nedezvoltate (agricole).


Distincția legală se face între cumpărarea unui apartament și achiziționarea unei case sau a unui teren.


Achiziționarea unui apartament sau garaj se poate face fără deținerea de aprobări sau autorizații. Un străin nu trebuie să aibă un statut juridic specific în Polonia pentru a putea achiziționa spații rezidențiale independente, adică un apartament într-un bloc de locuințe. Situația este similară cu achiziționarea unui garaj (cu înțeles de spațiu comercial independent pentru utilizare non-rezidențială, nu ca parte a spațiilor rezidențiale). 


Străinii care locuiesc în Polonia în temeiul unei vize, al unui permis de ședere temporară, al unui permis de ședere permanentă sau al unui permis de ședere pe termen lung în UE nu au nevoie de documente suplimentare. Situația este similară și pentru străinii care nu locuiesc în Polonia și doresc să cumpere astfel de locuințe.


În altă ordine de idei, deținerea unei proprietăți imobiliare în Polonia nu constituie un motiv suficient pentru legalizarea șederii unui străin în țară. Aceasta înseamnă că un străin care nu locuiește în Polonia nu poate obține un permis de ședere bazat doar pe titlul de proprietate asupra unei proprietăți imobiliare.


În cazul cumpărării unui teren dezvoltat, cu o casă, nu este necesară obținerea vreunei autorizații dacă:


- străinul locuiește în Polonia de o perioadă de cel puțin 5 ani, prin acordarea unui permis de ședere permanentă sau a unui permis de ședere pe termen lung în Polonia;


- este căsătorit cu un cetățean polonez și a rămas în Polonia timp de cel puțin 2 ani de la obținerea permisului de ședere permanentă sau a permisului de ședere pe termen lung, iar bunurile imobile achiziționate constituie proprietate comună a soților;


- este cetățean sau întreprinzător într-unul dintre statele care a semnat tratatul privind Spațiul Economic European sau într-unul dintre Statele Confederației Elvețiene.


Pentru proprietățile imobiliare cumpărate în zona de frontieră, inclusiv pentru apartamente, trebuie să se obțină aprobarea ministrului de interne, indiferent de statutul bunurilor imobile respective.


Autorizația ministrului de interne de a cumpăra proprietăți imobiliare se eliberează în urma unei cereri scrise, care trebuie să conțină, printre altele, următoarele elemente:


- datele părții solicitante - numele, prenumele, cetățenia, adresa de reședință, date referitoare la proprietatea imobiliară: 


a) teren - titlu de proprietate, stradă, oraș/sat, comună, voievodat, numărul parcelei înregistrate, suprafața, numărul de înscriere în registrul ipotecar; 


b) clădire (în cazul în care terenul este supus unui uzufruct perpetuu) - numărul clădirii, suprafața utilă, strada, orașul/localitatea, comuna și voievodatul în care se află proprietatea imobiliară;


- datele vânzătorului - numele, prenumele, adresa de reședință (numele și adresa societăților, dacă este cazul), determinarea tranzacției juridice care rezultă din achiziționarea bunului imobiliar (donație, vânzare, schimb);


- informații privind scopul achiziționării;


- documentația care confirmă legătura străinului cu Polonia: - eventuala origine poloneză, - căsătoria cu un cetățean polonez, - permis de ședere temporară sau permis de ședere pe termen lung în UE, - desfășurarea de activități comerciale sau agricole în Polonia, lista surselor de finanțare a achiziției (împrumut, fonduri proprii).

 
- certificat care confirmă îndeplinirea obligațiilor de impunere față de Trezoreria statului polonez
.


Procedura de eliberare a permisului durează de obicei 2-4 luni.


Ministrul poate refuza acordarea unui permis pentru cumpărarea de proprietăți imobiliare dacă:


- străinul nu dovedește legătura cu Polonia,


- proprietatea imobiliară specificată în cerere cauzează o amenințare la adresa securității sau apărării statului sau a siguranței și ordinii publice,


- achiziționarea proprietății imobiliare specificate în cerere ar fi contrară politicii sociale și sănătății publice.


Permisul este valabil timp de doi ani de la data emiterii. Autorizația permite titularului să achiziționeze proprietatea imobiliară specificată în conformitate cu prevederile legale generale. Achiziționarea de bunuri imobile fără autorizație este considerată nevalabilă.


O promisiune reprezintă angajamentul de a acorda străinului un permis pentru achiziționarea oricărei proprietăți imobiliare în Polonia. Pe parcursul perioadei de valabilitate a promisiunii, ministrul de interne nu poate refuza acordarea unei autorizații de cumpărare a unui bun imobiliar, cu excepția cazului în care circumstanțele de fapt importante pentru examinarea cauzei s-au schimbat. Această promisiune permite titularului să participe la licitații pentru achiziționarea de bunuri imobile.


Pentru a obține o promisiune, străinul trebuie să prezinte același set de documente ca și în cazul unei cereri de autorizare a ministrului de interne pentru achiziționarea de bunuri imobile, cu excepția documentelor care desemnează proprietatea.

Cadrul legal referitor la închirierea terenurilor agricole este același pentru terenurile publice și terenurile private. Contractele de închiriere respectă principiile legale prevăzute în Codul civil.


SLOVACIA

Cetățenii străini nu pot cumpăra terenuri agricole și forestiere, cu excepția cetățenilor UE care dețin permise de ședere în Slovacia și care au folosit acele terenuri o perioadă de minim trei ani.
Reglementările se aplică terenurilor agricole, care sunt situate:

- dincolo de limita zonei de intravilan a unei municipalităţi; 

- terenurilor care au destinaţia de teren agricol;

- terenurilor care au o suprafaţă de cel puţin 2.000 m2.

Astfel, proprietarul terenului agricol poate transfera terenurile agricole numai: 

(a) unui cumpărător care a desfăşurat activităţi specifice sectorului alimentar sau activităţi agricole în localitatea în care se află terenul timp de minim trei ani înainte de operaţiunea de vânzare-cumpărare; 

(b) este co-proprietar al terenului agricol; 

(c) persoanelor aflate în legătură cu proprietarul, în cazul în care proprietarul este o persoană fizică.

În cazul în care cumpărătorul nu îndeplineşte nici una dintre aceste trei condiţii, vânzătorul trebuie să urmeze următoarea procedură:

- proprietarul terenului agricol este obligat să publice o ofertă, care, între altele, să includă preţul solicitat, pentru transferul terenurilor agricole într-un registru de publicare a ofertelor, care este gestionat de Ministerul Agriculturii, precum şi la sediul primăriei din localitatea în care se află terenul agricol.

- legea cere proprietarului să transfere terenul agricol numai unui cumpărător cu rezidenţă permanentă sau un sediu social în Slovacia, de cel puţin 10 ani;

 - proprietarul este obligat să acorde un drept de preemțiune.

SLOVENIA
Legislația adoptată în anul 2006 prevede faptul că persoanele fizice şi juridice străine pot dobândi drepturile de proprietate ale bunurilor imobile, dacă există reciprocitate între state. 

Procedura este iniţiată la cererea unui cetăţean străin care doreşte să cumpere bunuri imobile. Cetăţenii străini care nu locuiesc în Slovenia sunt obligaţi să desemneze o persoană autorizată din Slovenia, în conformitate cu metodologia administrativă.

Cererea pentru reciprocitate trebuie să cuprindă următoarele documente:

- datele personale ale cetăţeanului străin;

- dovada cetăţeniei;

- o copie a documentului de înscriere a terenului în registrul funciar;

- un document care să releve interesul legal al solicitantului.

Cerinţa interesului este îndeplinită dacă cel puţin una dintre condiţiile de dobândire a dreptului de proprietate în conformitate cu legea sau tratatele internaţionale a fost realizată (de exemplu, un precontract de vânzare-cumpărare, un contract preliminar sau contractul în sine).

- o declaraţie referitoare la scopurile achiziţiei de proprietate;

- un document cu privire la tipul de bunuri imobile supuse achiziţiei, care se emite de către biroul autorităţii de topografie şi cartografiere a Sloveniei.
SUEDIA

În Suedia, piaţa terenurilor agricole a fost liberalizată la sfârşitul anilor '80, fiind păstrate, totuși, o serie de restricţii. În general, persoanelor fizice li se permite să achiziţioneze terenuri agricole fără restricţii legate de studii sau de experienţa anterioară în sectorul agricol. 

Cu toate acestea, în practică, se observă că inclusiv în regiunile slab populate, cumpărătorii de terenuri agricole au nevoie de un permis. Acest permis este atribuit în baza studiilor sau a experienţei anterioare (sau ambele), iar în unele cazuri este chiar necesar ca proprietarul terenului să locuiască pe proprietatea respectivă. 

O astfel de autorizaţie este de asemenea necesară pentru achiziţiile efectuate de către o persoană juridică.
UNGARIA

Cetățenii din afara spațiului UE / SEE nu pot cumpăra terenuri agricole în Ungaria.


Terenurile agricole pot fi achiziționate, în general, de către fermieri, cetățeni maghiari sau persoane care au reședința în statele membre UE / SEE, care au cel puțin 3 ani de experiență în domeniul agricol și, în anumite situații, de către biserici, administrații locale și instituții de credit.


Conform legii, numărul persoanelor care au dreptul să achiziţioneze terenuri este restrâns. Terenurile agricole sau forestiere nu pot fi deţinute decât de agricultori şi nu pot fi utilizate decât de către agricultori sau ferme agricole. Aceste norme garantează că numai persoanele cu pregătire, cu experienţă şi capacitate agricolă poate să deţină terenuri.


Legea prevede obligativitatea ca proprietarul terenului să desfășoare o activitate agricolă.


Cetățenii maghiari sau din statele membre UE / SEE care nu se califică drept fermieri pot achiziționa terenuri agricole numai dacă suprafața totală a terenurilor agricole deținute nu depășește 1 ha.


Cetățenii cu reședințe în afara spațiului UE / SEE, asociațiile de afaceri sau alte organizații pot cumpăra proprietăți imobiliare rezidențiale numai după obținerea unei aprobări din partea oficiului guvernamental regional, dacă au un cazier judiciar curat
.

 
Deoarece nu există restricții aplicabile asociațiilor de afaceri care au sediul în state membre UE / SEE, pentru cumpărarea de proprietăți imobiliare, o opțiune pentru cetățenii non-UE / SEE este înființarea unei societăți de profil în Ungaria pentru a putea realiza astfel de tranzacții.


O întreprindere agricolă trebuie să fie o persoană juridică sau o organizație fără personalitate juridică, cu sediul într-un stat membru, care a fost înregistrată de către autoritatea administrativă agricolă și desfășoară ca activitate principală o activitate agricolă sau forestieră continuă de cel puțin trei ani. Mai mult de jumătate din cifra sa de afaceri anuală trebuie să provină din activități agricole sau forestiere. Aceasta mai trebuie să aibă un director care să aibă o calificare profesională în agricultură sau silvicultură sau să aibă o experiență în agricultură de cel puțin trei ani. 

Potrivit legii, terenurile agricole sau forestiere nu pot fi deținute decât de agricultori și nu pot fi utilizate decât de agricultori sau întreprinderi agricole. Aceste norme garantează că doar persoanele cu o anumită pregătire, practică sau capacitate agricolă pot deţine terenuri. 


Drepturile de preempțiune privind vânzările de terenuri și uzufructul garantează faptul că terenul poate fi dobândit în principal, de către fermierii locali. Ceilalţi nu le pot dobândi, cu excepţia cazului în care nu există cumpărători maghiari
.

